Document ID: 31998R2705

KOMMISSIONENS FORORDNING (EF) Nr. 2705/98 af 14. december 1998 om bestemmelse af priserne for voksent kvæg på Fællesskabets repræsentative markeder og registrering af priserne på visse andre kategorier kvæg i Fællesskabet
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 805/68 af 27. juni 1968 om den fælles markedsordning for oksekød (1), senest ændret ved forordning (EF) nr. 1633/98 (2), særlig artikel 25, og
ud fra følgende betragtninger:
For at lette konstateringen af udviklingen i priserne på markedet bør prisen på Fællesskabets repræsentative markeder være den pris, der fastsættes med udgangspunkt i de priser, der konstateres på det eller de repræsentative markeder i hver medlemsstat for de forskellige kategorier kvæg under hensyntagen til dels hver af disse kategoriers betydning og dels kvægbestandens forholdsmæssige størrelse i hver medlemsstat;
den pris, der konstateres på Fællesskabets repræsentative markeder, kan fastsættes på samme niveau som gennemsnittet af priserne for det pågældende kvæg på det eller de repræsentative markeder i hver medlemsstat; dette gennemsnit bør vægtes efter koefficienter, der udtrykker kvægbestandens forholdsmæssige størrelse i hver medlemsstat for hver kategori, der markedsføres i en referenceperiode;
det eller de repræsentative markeder i hver medlemsstat bør udpeges på grundlag af erfaringen fra de seneste år; desuden bør for de medlemsstater, der har flere repræsentative markeder, det aritmetiske gennemsnit af noteringerne på disse forskellige markeder lægges til grund; i betragtning af den indhøstede erfaring bør markederne i Luxembourg, Østrig, Sverige og Finland udelukkes ved fastlæggelsen af priserne i Fællesskabet på grund af den ringe repræsentativitet af priserne for levende kvæg i disse medlemsstater;
den pris, der konstateres på markedet, beregnes på grundlag af noteringerne for levende kvæg eksklusive afgifter; i visse medlemsstater udledes noteringerne af noteringerne for kød; der bør derfor fastsættes en koefficient, der gør det muligt at omregne disse noteringer;
ved konstateringen af priserne på de repræsentative markeder i Det Forenede Kongerige er det nødvendigt at tage hensyn til den forholdsmæssige størrelse af kvægopdræt i Storbritannien og Nordirland; med henblik herpå bør gennemsnitsprisen for voksent kvæg på markederne i Storbritannien og gennemsnitsprisen for voksent kvæg på markederne i Nordirland multipliceres med en særlig koefficient, der afspejler produktionens omfang i disse to regioner i Det Forenede Kongerige;
for at Kommissionen konstant kan have et fuldstændigt overblik over situationen på markedet, må den have kendskab til priserne på visse kategorier kvæg med en levende vægt på højst 300 kg;
især på grund af veterinær- eller sundhedsbestemmelser kan de pågældende medlemsstater blive tvunget til at træffe foranstaltninger, der har en indvirkning på noteringerne; under denne forudsætning er det ikke altid berettiget ved konstateringen af prisen på markedet at tage de noteringer i betragtning, som ikke afspejler markedets normale tendens; der bør derfor fastsættes visse kriterier, der gør det muligt for Kommissionen at tage hensyn til denne situation;
for bedre at følge udviklingen på EF-markedet for andre kategorier kvæg end voksent kvæg bør der kræves registrering af priserne for disse kategorier; bilag III til V, der indeholder detaljerede oplysninger om registrering af priserne for hver af disse kategorier kvæg, bør udarbejdes for de medlemsstater, der er repræsentative for disse forskellige typer kvæg;
Kommissionens forordning (EØF) nr. 610/77 af 18. marts 1977 om bestemmelser af de priser for voksent kvæg, der konstateres på Fællesskabets repræsentative markeder, og om registrering af priserne for visse andre kvægkategorier i Fællesskabet (3), senest ændret ved forordning (EF) nr. 3270/94 (4), bør ophæves;
de i denne forordning fastsatte foranstaltninger er i overensstemmelse med udtalelse fra Forvaltningskomitéen for Oksekød
-
UDSTEDT FØLGENDE FORORDNING:
Artikel 1
1. Prisen på voksent kvæg på Fællesskabets repræsentative markeder er lig med gennemsnittet, vægtet med koefficienterne i bilag I, af priserne på voksent kvæg på det eller de repræsentative markeder for engroshandelen i de producerende medlemsstater.
2. Listen over repræsentative markeder pr. medlemsstat er anført i bilag II til V til nærværende forordning ud fra de kategorier kvæg, som er anført i disse bilag.
3. Medlemsstaterne meddeler Kommissionen de repræsentative markeder for hver kategori kvæg. De repræsentative markeder kan revideres ud fra udviklingen i markedsføringen af kvæg i hver medlemsstat.
De i stk. 1 omhandlede vægtningskoefficienter kan revideres, hvis der konstateres ændringer i kvægbestandens forholdsmæssige størrelse i hver medlemsstat i forhold til kvægbestanden i Fællesskabet.
Artikel 2
1. Prisen for voksent kvæg på det eller de repræsentative markeder i hver medlemsstat er lig med gennemsnittet, vægtet med koefficienter, der udtrykker den relative betydning af hver kategori og kvalitet, af priserne for kategorierne og kvaliteterne af voksent kvæg og kød af disse dyr i en periode på syv dage inden dagen for meddelelsen i samme engrosled i denne medlemsstat.
2. For de medlemsstater, der har flere repræsentative markeder, er prisen for hver kategori lig med det aritmetiske gennemsnit af noteringerne på hvert af disse markeder. For de markeder, der afholdes flere gange i løbet af den i stk. 1 omhandlede periode på syv dage, er prisen for hver kategori lig med det aritmetiske gennemsnit af noteringerne på hver markedsdag for det samme fysiske marked. Noteres prisen i en given uge ikke på et særligt marked og for en bestemt kategori, er prisen for denne kategori i medlemsstaten lig med det aritmetiske gennemsnit af de resterende markeder.
3. Med hensyn til Det Forenede Kongerige multipliceres de vægtede gennemsnitspriser for kvæg på henholdsvis Storbritanniens og Nordirlands repræsentative markeder med de særlige koefficienter, der er fastsat i bilag II, afsnit K, punkt 3.
4. Er noteringerne ikke er et resultat af prisen levende vægt eksklusive afgifter, multipliceres noteringerne for de forskellige kategorier og kvaliteter med de koefficienter for omregning til levende vægt, der er fastsat i bilag II, afsnit D, E, F, I og J.
Artikel 3
1. Medlemsstaterne meddeler Kommissionen senest torsdag i hver uge kl. 12 (Bruxelles-tid) noteringer for kategorierne for voksent kvæg på deres repræsentative markeder.
2. Foreligger der ingen oplysninger, bestemmes noteringerne på Fællesskabets repræsentative markeder navnlig under hensyntagen til de sidst kendte noteringer.
Artikel 4
Træffer en eller flere medlemsstater foranstaltninger - især af veterinære eller sundhedsmæssige grunde - der kan påvirke den normale udvikling i noteringerne på deres markeder, kan Kommissionen tillade medlemsstaten:
- enten ikke at tage hensyn til noteringerne på det eller de pågældende markeder
- eller at anvende de sidst kendte noteringer, der er registreret på det eller de pågældende markeder før iværksættelsen af disse foranstaltninger.
Artikel 5
1. EF's gennemsnitspris pr. dyr for tyrekalve på otte dage til tre uger er lig med gennemsnittet, vægtet med de i bilag III, afsnit A, fastsatte koefficienter, af priserne på ovennævnte kvæg på de vigtigste markeder i de medlemsstater, der er repræsentative for denne type produktion.
2. Priserne på det i stk. 1 omhandlede kvæg på det eller de repræsentative markeder i hver berørt medlemsstat er lig med gennemsnittet, vægtet med koefficienter, der udtrykker den relative betydning af hver race eller kvalitet, af priserne eksklusive moms for dette kvæg i en periode på syv dage i samme engrosled i denne medlemsstat.
3. I bilag III fastsættes:
a) de i stk. 1 omhandlede vægtningskoefficienter, der anvendes til beregning af EF's gennemsnitspris for det i stk. 1 omhandlede kvæg. Disse koefficienter fastlægges ud fra de bestande af malkekøer, der er optalt i Fællesskabet
b) dette kvægs racer og kvalitet
c) de i stk. 2 omhandlede vægtningskoefficienter.
4. De pågældende medlemsstater meddeler senest torsdag i hver uge kl. tolv Kommissionen noteringerne for det i stk. 1 omhandlede kvæg på deres respektive markeder i den periode på syv dage, der går forud for dagen for meddelelsen.
Artikel 6
1. EF's gennemsnitspris udtrykt i kg levende vægt for magre handyr af hornkvæg i gennemsnit fra seks til tolv måneder gamle af en gennemsnitsvægt på højst 300 kg er lig med gennemsnittet, vægtet med de i bilag IV, afsnit A, fastsatte koefficienter, af priserne på ovennævnte kvæg på de vigtigste markeder i de medlemsstater, der er repræsentative for denne type produktion.
2. Priserne for det i stk. 1 omhandlede kvæg på det eller de repræsentative markeder i hver medlemsstat, er lig med gennemsnittet, vægtet med koefficienter, der udtrykker den relative betydning af hver race eller kvalitet, af priserne eksklusive moms for dette kvæg i en periode på syv dage i samme engrosled i denne medlemsstat.
3. I bilag IV fastsættes:
a) de i stk. 1 omhandlede vægtningskoefficienter, der anvendes til beregning af EF's gennemsnitspris for det i stk. 1 omhandlede kvæg. Disse koefficienter fastlægges ud fra de bestande af malkekøer, der er optalt i Fællesskabet
b) dette kvægs racer og kvalitet
c) de i stk. 2 omhandlede vægtningskoefficienter.
4. De pågældende medlemsstater meddeler senest torsdag i hver uge kl. tolv Kommissionen noteringerne for det i stk. 1 omhandlede kvæg på deres respektive markeder i den periode på syv dage, der går forud for dagen for meddelelsen.
Artikel 7
1. EF's gennemsnitspris udtrykt pr. 100 kg slagtet vægt for slagtekalve, der hovedsagelig er opfedet med mælk eller mælketilberedninger, og som slagtes hen imod en alder af seks måneder, er lig med gennemsnittet, vægtet med de i bilag V, afsnit A, fastsatte koefficienter, af priserne for ovennævnte kvæg på de vigtigste markeder i de medlemsstater, der er repræsentative for denne type produktion.
2. Priserne for det i stk. 1 omhandlede kvæg på noteringscentret eller -centrene i hver berørt medlemsstat, er lig med gennemsnittet, eventuelt vægtet med koefficienter, der udtrykker den relative betydning af hver kvalitet, af priserne eksklusive moms for dette kvæg på trinnet ankomst slagteri i en periode på syv dage.
3. I bilag V fastsættes:
a) de i stk. 1 omhandlede vægtningskoefficienter, der anvendes til beregning af EF's gennemsnitspris for det i stk. 1 omhandlede kvæg. Disse koefficienter fastlægges ud fra dataene for nettoproduktion (slagtninger) af kalve i Fællesskabet
b) dette kvægs kvalitet
c) de i stk. 2 omhandlede vægtningskoefficienter.
4. De pågældende medlemsstater meddeler senest torsdag i hver uge kl. tolv Kommissionen noteringerne for slagtekroppe af det i stk. 1 omhandlede kvæg i deres respektive noteringscentre i den periode på syv dage, der går forud for dagen for meddelelsen.
Artikel 8
Forordning (EØF) nr. 610/77 ophæves den 31. december 1998.
Artikel 9
Denne forordning træder i kraft på syvendedagen efter offentliggørelsen i De Europæiske Fællesskabers Tidende.
Den anvendes fra den 1. januar 1999.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 14. december 1998.

Labels: 2
6